Hollufgård

Hollufgård, er en gammel hovedgård, som nævnes første gang i 1487. Gården lå i Fraugde sogn, fra 1. januar 1992 ligger den i Tornbjerg Sogn, Åsum Herred, Odense Kommune. Hovedbygningen er opført i 1577 og ombygget i 1829, og parken er på 8 hektar. Det er en herregård i typisk renæssancestil, beliggende syd for Odense. Størstedelen af herregårdens bygninger har været fredet siden 1918. Flere af ejerne af Hollufgård var tillige ejer af Ørritslevgård.

Gårdens historie 
Hollufgård blev oprettet ved sammenlægning af bøndergårde ved rigskansler Jørgen Marsvin (død 1524) til Lindved. Hollufgård blev opført af rigsråd og stiftslensmand Jørgen Marsvin (død 1581), til Hollufgård og Dybæk, af materialer, som kom fra Hjallese kirke. Året forinden, i 1576, havde Jørgen Marsvin fået kirken af kongen samt tilladelse til at rive den ned og genbruge materialerne til at bygge hovedbygningen på Hollufgård. Det er en enlænget bygning i 2 stokværk uden kælder. Eneste adgang til bygningen var det midterste trappetårn med en venstreløbende spindtrappe. Udover de tre tårne mod gårdsiden var der på sydsiden små hængetårne, svejfede gavle og karnapagtige udbygninger. De er senere forsvundet. Bygningen er i renæssancestil og består af et muret hus i munkesten med tegl og kobbertag, ligeledes i renæssancestil. 
Oprindeligt omgivet af voldgrave, der i dag alle er tilkastet. 

I 1829 foretog den daværende ejer Hans Langkilde en restaurering, hvor noget af det karakteristiske præg gik tabt. Han stod også bag opførelsen af gårdens markante hvidkalkede østfløj. Gården er omgivet af avlsbygninger og et stort park-anlæg med rester af den tidligere prydhave, i form af en sneglehøj, sandstensvaser samt væksthuse. I umiddelbar tilknytning til parken, ligger en velbevaret vandmølle.

I 1979 købte Odense Kommune stedet og jorden blev udstykket til boligområder. Gården blev lejet ud til det daværende Fyns Stiftsmuseum, der i dag kendes som Odense Bys Museer. Ideen var, at skabe et kultur- og museumscenter i naturskønne omgivelser for hele Fyn med museumsudstillinger, arbejdende værksteder, eksperimentel arkæologi samt formidling på et bredt plan. Et sted, hvor folk kunne få en meget omfattende kulturoplevelse. På Hollufgård fandtes desuden Danmarks eneste rekonstruerede hus fra bronzealderen. Dette er nedrevet i 2018.

I 2004 lukkedes Hollufgård for offentligheden, idet kommunen solgte hovedbygningen, to sidebygninger, en nyere bygning samt en staldbygning for 20,5 mio. kr. til Arkitektgruppen. En lille del af bygningsmassen ejes fortsat af Odense Kommune og anvendes som magasin for Odense Bys Museer. Det er planen, at også disse bygninger senere skal sælges. Siden 2004 har det internationale modefirma Day Birger et Mikkelsen haft hovedsæde i herregårdens hvidkalkede østfløj. Siden 2014 har IT-firmaet Infowise ApS haft hovedkontor i østfløjen.

Parken, som fylder en god del af den i alt 150 ha. store grund omkring Hollufgård, er stadig offentligt tilgængelig.

Gæsteatelier Hollufgård er en selvejende institution, etableret i 1982, hvis formål det er at stille værksteder til rådighed for billedhuggere og billedkunstnere. Institutionen virker som nationalt og internationalt kraftcenter for kunstnere generelt, og søger på denne måde fremme kunsten i Danmark, dels ved at stille gode arbejdsvilkår til rådighed for kunstnerne, dels ved at fungere som internationalt forum for inspiration og faglig udvikling.

Ejere af Hollufgård 

 (1470-1487) Joachim Bjørnsen Bjørn
 (1487-1524) Jørgen Pedersen Marsvin
 (1524-1528) Peder Jørgensen Marsvin
 (1528-1556) Helle Tagesdatter Hollunger, enken
 (1556-1581) Jørgen Pedersen Marsvin
 (1581-1614) Peder Jørgensen Marsvin
 (1614-1622) Mette Brahe, enken
 (1622-1635) Karen Pedersdatter Marsvin, gift Pors
 (1635-1638) Erik Pors
 (1638-1664) Henning Pogwisch
 (1664-1664) Hedvig Bille, enken, gik 1664 fra arv og gæld
 (1664-1668) Otto Pogwisch
 (1668-1675) Niels Bang
 (1675-1691) Jens Eriksen Westengaard
 (1691-1691) Maren Nielsdatter Bang, enken. Gifter sig med:
 (1691-1709) Otto Pedersen Himmelstrup
 (1709-1711) Maren Nielsdatter Bang, enken. Kreditorerne overtager.
 (1711-1713) Jens Ibsen Trøstrup
 (1713-1714) Margrethe Elisabeth Rosenvinge, enken. Gifter sig december 1714 med:
 (1714-1726) Iver Andersen
 (1726-1739) Margrethe Elisabeth Rosenvinge, enken
 (1739-1754) Niels Bang Himmelstrup
 (1754-1757) Friderica Sophia Iversdatter, enken. Gifter sig 1757 med:
 (1757-1767) Caspar Herman von Heinen
 (1767-1814) Albrecht Christopher von Heinen
 (1814-1821) Caspar Hermann von Heinen
 (1821-1850) Hans Langkilde
 (1850-1872) Christian Conrad Langkilde
 (1872-1874) Fyens Disconto Kasse
 (1874-1877) F. baron Juel-Brockdorff
 (1877-1900) F. C. baron Juel-Brockdorff
 (1900-1911) Enkefru Juel-Brockdorff
 (1911-1916) Madelung
 (1916-1917) William Hansen
 (1917-1920) Christian Dæhnfeldt
 (1920-1926) Aage Hastrup
 (1926-1933) M. L. Jørgensen
 (1933-1961) Edith Jørgensen gift Hansen
 (1961-1979) Den Danske Stat
 (1979-2004) Odense Kommune
 (2004-nu) Arkitektgruppen A/S

Noter

Litteratur 
 J. P. Trap: Kongeriget Danmark, 3. udgave, Odense Amt, side 425.

Eksterne henvisninger 
 Gæsteatelier Hollufgård 

Herregårde i Odense Amt
Fredede slotte og herregårde i Danmark
Fredede bygninger, konstruktioner og anlæg i Odense Kommune
Kultur i Odense